ועדת החוקה, חוק ומשפט, כנסת 15, פרוטוקול מספר 165, 2000-08-22 10:00

אמנון רובינשטיין: אני פותח את ישיבת ועדת החוקה.

אמנון רובינשטיין: התכנסנו כאן בפגרה כדי לאשר כמה צווים שדחינו אותם כדי לא לפגוע בחקיקה של הכנסת בעת מושב הכנסת.

דורית ואג: ביקשנו מנציגי פורום קו העימות להגיע לישיבה.

דורית ואג: ברגע האחרון קרתה תקלה ואף אחד לא יגיע.

אמנון רובינשטיין: נציגי התאחדות התעשיינים הוזמנו?

דורית ואג: כן אבל הם לא הגיעו.

דורית ואג: הודענו לכל מי שצריך.

אמנון רובינשטיין: בבקשה, גב' דינה בנרי ממשרד הבטחון.

עו"ד דינה בנרי: בעקבות החלטת ממשלה מיולי האחרון שקבעה את אזור קו העימות בצפון לצורך מתן העדפות לפי תקנות העדפת תוצרת מאזורי עדיפות לאומית תבעה הממשלה לתת לאותם ישובים העדפות כמו אלה הניתנות לקרית-שמונה.

עו"ד דינה בנרי: זה אומר העדפה של 15% על פני כל המציעים האחרים לגבי האפשרות לזכות במכרז.

עו"ד דינה בנרי: כמו כן הם זוכים לכך שהזכייה במכרז תהיה במחיר ההצעה שלהם ובלבד שהיא בטווח של 15% מההצעה הטובה ביותר אבסולוטית ללא העדפות.

אמנון רובינשטיין: זה יכול להיות גם תושב קבע בישראל?

עו"ד דינה בנרי: כן, אזרח או תושב קבע בישראל.

עו"ד דינה בנרי: דבר נוסף, לגבי העדפה של שירותים – להבדיל מטובין שהם ניידים – לא נדרש שיהיה עסק באזור.

עו"ד דינה בנרי: יש כאן כמה תיקוני טעויות.

עו"ד דינה בנרי: היה כתוב: "ההצעה הטובה ביותר" ותיקנו ל"מחיר הטוב ביותר".

אמנון רובינשטיין: מה פער המחירים המותר?

עו"ד דינה בנרי: 15%, זה לא השתנה.

עו"ד דינה בנרי: 15% אלה הם גם מול אזורי עדיפות לאומית אחרים, כלומר, יש לאזור הזה עדיפות-על.

אמנון רובינשטיין: זה לא מובן לי.

עו"ד דרורה לישפיץ: השינוי הוא שהם לא חייבים לרדת למחיר הצעה אחרת אלא הם יכולים לקבל את זה במחיר הצעתם.

עו"ד דינה בנרי: בשלב הראשון נותנים את ההעדפה רק לאזור קו העימות גם מול אזור א'.

אמנון רובינשטיין: גם אם מאזור א' ההצעה היא יותר זולה?

עו"ד דינה בנרי: כן.

אמנון רובינשטיין: התנאי היחיד הוא שאזור עימות יהיה ב-15% יותר יקר מתל-אביב.

דוד ואיש: וגם יותר יקר מאזור א' שאינו קו עימות.

דוד ואיש: כשעוברים לשלב הבא משווים את אזור א' לאזור המרכז.

אמנון רובינשטיין: הצו הזה לא משנה את ההסדר המקורי הוא רק מתקן אותו.

דוד ואיש: הוא מרחיב אותו לישובי קו העימות ומשווה אותו למצב הקיים היום בקרית-שמונה כך שמה שיש היום בקרית-שמונה יחול על כל אזורי קו העימות.

אמנון רובינשטיין: היו לנו התנגדויות?

דורית ואג: לא.

אמנון רובינשטיין: אני מכיר את הישובים האלה במרום הגליל ובמטה אשר וצודק שישובים חלשים אלה יקבלו את ההעדפה הזאת.

אמנון רובינשטיין: מה עמדתו של ראש עיריית קרית-שמונה?

אמנון רובינשטיין: כי ברור שזה יפגע בו.

יוסי ורדי: זה לא יפגע בו, למרות שגם הוא חשב שזה יפגע בו.

יוסי ורדי: לקחנו את רשימת הספקים המורשים של משרד הבטחון בישובי קו העימות ואזורי התעשיה ובדקנו.

יוסי ורדי: זה יפגע בו כאשר במכרז של משרד הבטחון יש דרישה לטובין מסוימים שמייצרים אותם בקרית-שמונה ובעוד מפעל באחד מאזורי קו העימות אבל אין דבר כזה ששני מפעלים מייצרים אותה התוצרת.

יוסי ורדי: בבדיקה שנעשתה במנה"ר האפשרות שתהיה התמודדות בין נותן שירותים בקרית-שמונה לבין ישובים אחרים שנותנים שירותים התברר שהיא שולית.

יוסי ורדי: בתחילה ראש עיריית קרית-שמונה התנגד, קיימתי אתו שיחה וגם מנכ"ל משרד ראש הממשלה דיבר אתו והענין הזה הוסדר.

אמנון רובינשטיין: אני יוצא מתוך הנחה שאין התנגדות של ראש עיריית קרית-שמונה מפני שהיא במצב מיוחד.

יוסי ורדי: אני מצהיר פה שאין התנגדות, דיברתי אתו.

אמנון רובינשטיין: יש בכלל מפעלים תעשייתיים באזורי קו העימות?

יוסי ורדי: יש אבל לא הרבה.

יוסי ורדי: זו גם יכולה להיות מסגרייה במושב שתולה.

יוסי ורדי: יש פה רשימה.

יוסי ורדי: מדובר על אזור תעשיה חדש שנקרא דלתון, ואזור תעשיה דישון.

אמנון רובינשטיין: אזור דלתון מתפתח?

יוסי ורדי: כן, יכול להיות ש"אסם" יעביר לשם מפעל.

יוסי ורדי: את תל-חי אתם מכירים.

יוסי ורדי: גליל עליון זה אזור משותף לעיריית קרית-שמונה ולמועצה האזורית גליל עליון.

יוסי ורדי: אזור התעשיה קורן זה גליל מערבי, גורן הוא על-ידי מושב גורן בגליל המערבי, ומילואות-צפון הוא ליד מושב לימן.

יוסי ורדי: אלה אזורי התעשיה.

אמנון רובינשטיין: לדעתי במרום הגליל אין אזורי תעשיה.

יוסי ורדי: דלתון נמצא בשטח השיפוט של מרום הגליל, זה אזור חדש.

דוד ואיש: החוק הזה יכול להביא לכך שהמפעלים יעברו לשם, זה יממש את מטרת החוק.

אמנון רובינשטיין: אני זוכר את החלטת הממשלה על קרית-שמונה ואז אמרו שקרית-שמונה היא מקרה יוצא דופן שגם סבל יותר מכל אזור אחר.

אמנון רובינשטיין: האם ראש עיריית קרית-שמונה הוזמן לישיבה?

דורית ואג: לא.

דורית ואג: האם הוא שייך לפורום?

יוסי ורדי: לא, הם לא שייכים לפורום.

אמנון רובינשטיין: אולי נעשה הפסקה של כמה דקות כדי לנסות לברר את הדברים, אני רוצה להיות בטוח לגבי קרית-שמונה.

דרורה ליפשיץ: בזמנו נציגת משרד המשפטים אמרה שזה בעייתי להפלות דווקא את קרית-שמונה מהאזורים האחרים, היום עושים אפליה מתקנת.

אמנון רובינשטיין: החלטת הממשלה על קרית-שמונה קיבלה את אישור היועץ המשפטי לממשלה דאז מיכאל בן-יאיר בגלל הענין הזה.

אופיר פינס-פז: אני מבקש שזה יכלול את עטרות בירושלים.

אמנון רובינשטיין: זה לא כולל את עטרות.

אופיר פינס-פז: אז אצביע נגד.

אופיר פינס-פז: נפגשתי עם אפרים סנה וביקשתי את זה ממנו.

יוסי ורדי: אנחנו מביאים פה לפני הוועדה חלק מהתכנית לחיזוק ישובי קו העימות.

אופיר פינס-פז: אתה צריך להבין שכאשר אתם נותנים עדיפות במקום אחד אתם עושים נזק במקום אחר, אלה כלים שלובים.

אופיר פינס-פז: אני יושב-ראש השדולה למען ירושלים מאוחדת ובענין זה באו אלי בעלי עסקים מעטרות, שהוא אזור תעשיה מחוק במדינת ישראל, מי שעובד שם מצבו גרוע פי מאה ממי שעובד היום בקרית-שמונה, אני עומד מאחורי הדברים האלה ובטוח בהם במאה אחוז.

אופיר פינס-פז: אתה אומר: אם יש שתי תעשיות – אחת בעטרות ואחת בקרית-שמונה שמייצרות עבור הצבא, בזה שתעדיף את קרית-שמונה אתה מחסל את עטרות.

אופיר פינס-פז: אני לא אתן לזה יד.

אופיר פינס-פז: אם הייתי יודע שאני עושה משהו לטובת קרית-שמונה בלי שאחרים נפגעים זה ענין אחר אבל אם אני יודע שהיום אני עושה פעולה שמזיקה לגורמים אחרים, למה שאתן לזה יד.

אופיר פינס-פז: אני לא מוכן לתמוך בזה.

יוסי ורדי: איך הפעולה הזאת מזיקה?

אופיר פינס-פז: כתבתי על זה מכתבים.

יוסי ורדי: קיבלתי אותם וגם עניתי עליהם.

עו"ד דרורה ליפשיץ: בהגדרה ההעדפה הזאת היא דווקא על חשבון אזורי עדיפות לאומית אחרים ולא על חשבון אזורים של מרכז הארץ.

אופיר פינס-פז: אפשר להחליט להחזיר את עטרות, אני לא מתנגד.

יוסי ורדי: תביא את זה לממשלה והיא תחליט.

אופיר פינס-פז: אני לא שר בממשלה.

יוסי ורדי: את מי אתה מעניש – את תושבי קו העימות.

אופיר פינס-פז: אני לא מעניש אף אחד.

אופיר פינס-פז: אני עשיתי מאמצים גדולים שתושבי קו העימות יקבלו 2 מיליארד שקל בשנה האחרונה, אני עם מצפון נקי ושקט.

אופיר פינס-פז: דאגתי לאינטרסים של אחרים ואני דואג עכשיו לאינטרסים של האנשים שאני מייצג.

אמנון רובינשטיין: נעשה הפסקה ותדבר עם אפרים סנה.

יוסי ורדי: אי-אפשר, זו החלטת ממשלה.

אופיר פינס-פז: אזור התעשיה בעטרות היה היחיד המופלה לטובה באזור ירושלים משום שהממשלה מודעת למצב הרגיש של האזור הזה ויש לה אינטרס שהוא לא ייסגר.

אופיר פינס-פז: כתוצאה מהמהלך בצפון התרעתי מראש שעומד להיגרם נזק לכמה מפעלים באזור התעשיה.

אופיר פינס-פז: אם הממשלה תראה לנו איך היא יוצרת מצב שבו המפעלים הנקודתיים או הכלליים לא נפגעים – אתמוך בזה; אם היא לא עושה זאת – אני לא יכול לתמוך בדבר שאני יודע שבאמצעותו אני פוגע בעטרות.

אמנון רובינשטיין: אם אביא את ההצעה להצבעה היא תיפול.

אמנון רובינשטיין: אני מציע שתדבר עם אפרים סנה.

אופיר פינס-פז: מבחינתי יוסי ורדי ואפרים סנה בענין זה הם אותו הדבר.

יוסי ורדי: אף אחד לא בדק על מי אנחנו מדברים, על אזור התעשיה דלתון או על מסגריה בשתולה?

יוסי ורדי: היא מתחרה באזור התעשיה של עטרות?

יוסי ורדי: בדקת על מה מדובר בהזמנות משרד הבטחון?

יוסי ורדי: אף אחד לא בדק, עוסקים בסיסמאות.

אופיר פינס-פז: אני בדקתי את זה.

אופיר פינס-פז: יש לי רשימה של מפעלים באזור התעשיה עטרות שנפגעים מההעדפה הזאת.

עו"ד ליאורה צברי: גם מרכז הארץ נפגע.

אופיר פינס-פז: אין לי בעיה שמרכז הארץ ייפגע, יש לי בעיה אם אזור התעשיה עטרות ייפגע.

יוסי ורדי: מה שאתה אומר הוא שבדקת שאם משרד הבטחון יקבל את התקנות האלה יש מפעלים באזור התעשיה בעטרות שלא יקבלו הזמנות.

יוסי ורדי: אתה יכול להביא דוגמה אחת?

אופיר פינס-פז: בוודאי, אביא לך את כל הניירות, אפילו עכשיו.

אמנון רובינשטיין: אם אצביע - זה יפול.

אמנון רובינשטיין: אני יכול לדחות את זה.

אופיר פינס-פז: הייתי מעדיף שתדחה את זה ואביא את הניירות לוועדה.

עו"ד דרורה ליפשיץ: זה לא בסמכות הוועדה כי זה דורש החלטת ממשלה.

עו"ד דרורה ליפשיץ: גם אי-אפשר לקבל לענין הזה הבטחה טלפונית.

עו"ד דרורה ליפשיץ: שר יכול לתת לך הבטחה בשמו, לא בשם הממשלה.

אופיר פינס-פז: אם השר יתן לי התחייבות אסתפק בזה, כי אם הוא ירמה אותי זה לא יהיה כדאי לו.

עו"ד דרורה ליפשיץ: זה לא ענין של רמאות, זה ענין של שיקול דעת של כל השרים.